Wen di Jewish liida dem sen som priis ahn som Levite pipl fi aks John dah huu him,
ihn neva rifyuuz fi ansa dem.
Bot ihn mek dem nuo klier ahn striet seh,
“Mii dah no di Christ.”
So dem aks im,
“Wel,
dah huu yuu den?
Elijah?”
Ahn John seh,
“No,
Mi dah no him niida.”
Den dehn aks im,
“Den,
yuu dah di Prafit?”
Ahn ihn seh,
“Nuo sah.”
Den dehn tel im seh,
“Wel,
dah huu yuu den?
Tel wi so wi kyan nuo weh wi fi seh tu dem weh sen wi.
Weh yo gat fi seh fi yoself?”
Ahn John tel dem jos laik weh di prafit Isaiah wehn seh bout im,
“Ai dah di mesinja weh deh kom fahn di dezart deh baal out seh:
‘Pipl!
Di Laad suun kom,
so unu get redy fi risiiv im!’ ”
Den som ada man,
weh di Pharisee pipl dem wehn sen tu John,
aks im,
“Wel,
dah wai yuu deh baptaiz di pipl dem,
if yuu dah no di Christ,
nar Elijah,
nar di Prafit?”
John ansa dem seh,
“Ah baptaiz pipl wid waata,
yees,
bot sombady deh rait yah mongs unu,
weh unu no iivn nuo.
Him dah di Wan weh gwain kom afta mi;
mii no gud nof iivn fi work laik ihn sorvant,
nat iivn fi luus ihn shuuz string.”
Aala dis wehn hapm dah wan toun weh niem Bethany,
weh wende kraas di neks saida di Jordan riva weh paat John wende baptaiz pipl.
Di neks die John di Baptist si Jesus deh kom tu im ahn ihn seh,
“Luk yah,
si di Wan weh dah di Lam a God;
dah chruu him God gwain fargiv aal di sin a di pipl dem fahn disa worl!
Dah him Ah wende taak bout wen Ah wehn seh,
‘Sombady deh kom afta mi weh muo grieta an mi,
bikaaz him wehn egzis bifuor mii wehn iivn baan.’
Fos,
mii miself wehn neva nuo dah wehn huu him ataal.
Bot Ah wende baptaiz di pipl dem wid waata so aala fi wi pipl fahn Israel lan kyan nuo dah huu him.”
Ahn John tel wi weh wehn hapm tu,
wen ihn seh,
“Ah wehn si di Holy Spirit deh kom dong outa hevn,
jos laik how wan dov wuda kom dong,
ahn pich pan Jesus ahn stie rait weh ihn pich.
At fos,
mii miself neva nuo fi shuor dah wehn huu him ataal,
bot wen God sen mi fi baptaiz di pipl dem wid waata,
ihn tel mi seh,
‘Di Wan weh yu si mi Spirit kom dong pan ahn stie pan im,
dah him dah di Wan weh kyan baptaiz wid di Holy Spirit.’
Wel,
mii miself wehn si'it hapm,
ahn Ah deh tel unu seh dah him dah God Son,
fi chruut.”